Гуэгушыхъужьым зегъэшэж
Дизыкъуажэ щыцIыкIум машинэ исхэм ехъуапсэрти, куэдрэ жиIэрт: «Ин сыхъумэ, шофёру седжэнущ». Ар зэхэзыха гъунэгъу цIыхубзыр къыщыдыхьэшхащ:
Тхьэ уэ шофёр ухъумэ, мо ди гуэгушыхъужьри шофёр хъунмэ!
Зэман дэкIащ. Дизыкъуажэ школыр къиухри, шофёру еджащ.
Зэгуэрым ар, машинэкIэ къалэм къикIыжу, къэувыIэпIэ гуэрым и деж и гъунэгъу цIыхубзыр тету къыхуэзащ.
— Сыздэшэж! — и Iэ-и лъэр ищIу гъуэгум къытелъэдащ ар.
— Фи гуэгушыхъужьым зегъэшэж! — жиIэри Дизыкъуажэ къыблэжащ.
Зейм иретыж
Дизыкъуажэ и щхьэгъусэм джэдкъаз куэду зэрихуэрти, ищэри къыщIэкIамкIэ телевизор къищэхуат. «Телевизорыр джэдкъазым къыхэсхащ», — жиIэурэ къыщIыхьэу хъуам яжриIэрти, ар хуэмышэчыжу Дизыкъуажэ мурад ищIащ абы хуэфащэр ирищIэну.
Зы махуэ гуэрым фызыр зыщIыпIэ щыIауэ къыщIыхьэжмэ, телевизорыр бгъуэтмэ къащтэ — пэшым щIэтыжкъым.
— Дэнэ телевизорыр здэпхьар? — щыхьащ фызыр Дизыкъуажэ.
— Зейм естыжащ.
— Хэт зэптар?
— «Джэдкъазым къыхэсхащ, джэдкъазым къыхэсхащ» жыпIэрти, джэдэщым яхуэсхьыжауэ джэдхэр йоплъ, — жиIащ Дизыкъуажэ.
Лыхь Людмилэ.
